Kleintyd-droom nou werklikheid | News24
Kleintyd-droom nou werklikheid
DIÉ drie ritmiese gimnaste van die Rhythmia-gimnastiekklub in Kimberley gaan aan ’n internasionale toernooi in Bulgarye deelneem. Van links is Karlin van Tonder, Daynah Culvert en Rinske-Mari du Plooy. Agter is hul afrigter, Tazmiah Francis. Fot
KARLIN VAN TONDER het kleintyd al sommer in haar slaap gimnastiek-bewegings uitgevoer – nou is sy op pad na Turkye en Bulgarye om daar aan internasionale kompetisies in ritmiese gimnastiek deel te neem.
Karlin, ’n leerling aan die Laerskool Eureka, word deur Tazmiah Francis van die Rhythmia-gimnastiekklub in Kimberley afgerig. Nog twee lede van die klub, Rinske-Mari du Plooy, ’n leerling aan die Laerskool Staats, en Daynah Culvert, ’n leerling aan die Laerskool Newton, gaan ook in Augustus aan die Koningin Margarita-byeenkoms in Bulgarye deelneem. Francis reis saam.
Karlin is ook een van net sewe gimnaste wat genooi is om aan proewe deel te neem om na ’n internasionale byeenkoms in Japan te gaan. Net een deelnemer uit Suid-Afrika kan hier deelneem. Van die wêreld se beste ritmiese gimnaste sal teen mekaar meeding.
Karlin was net sewe jaar oud toe sy die Suid-Afrikaanse kampioen op hoëprestasie-vlak geword het. Verlede jaar was sy algeheel eerste gekeur, en vanjaar tweede. Sy is in die ouderdomsgroep o.16 eerste gekeur. Sy het in Desember aan die internasionale sone VI-kampioenskap in Walvisbaai, Namibië, deelgeneem. Uit die ses dissiplines en net onder 100 afgevaardigdes was Karlin die enigste gimnas uit die Noord-Kaap wat Suid-Afrika verteenwoordig het. Sy het individueel in die junior Olimpiese afdeling twee goue medaljes en een silwermedalje en ’n algehele eerste plek verower.
Haar ma, Tharina, sê Karlin is baie gedissiplineerd. Sy vaar ook goed op skool.
Karlin se groot droom is om aan die Olimpiese Spele deel te neem. Dit sal egter eers kan gebeur wanneer sy 18 jaar oud is.
Die uitdaging nou is om geld bymekaar te kry om oorsee te kan gaan. Hulle moet hiervoor op borge staatmaak. Tharina sê daar kom geen hulp van die regering nie